Rettens dom (Sjette Afdeling) af 13. februar 2012 – Budapesti Erőmű mod Kommissionen

(Forenede sager T-80/06 og T-182/09)

»Statsstøtte – el-engrosmarkedet – fordelagtige vilkår, som en ungarsk statsejet virksomhed bevilgede visse elproducenter i forbindelse med langfristede elkøbsaftaler – beslutning om at indlede proceduren efter artikel 88, stk. 2, EF – beslutning, der erklærer en støtte uforenelig med fællesmarkedet og anordner tilbagesøgning heraf – ny støtte – kriteriet privat investor«

1. Annullationssøgsmål – akter, der kan være genstand for søgsmål – akter, som har retsvirkninger – kommissionsbeslutning om at indlede en formel undersøgelsesprocedure vedrørende en statslig foranstaltning, der er under gennemførelse og midlertidigt kvalificeres som ny støtte – formaliteten (art. 87, stk. 1, EF, art. 88, stk. 2 og 3, EF og art. 230 EF) (jf. præmis 37-39 og 41)

2. Statsstøtte – eksisterende og ny støtte – en ny medlemsstats tiltrædelse af Den Europæiske Union – sondring på grundlag af særregler, der er fastsat i bilag IV til tiltrædelsesakten – muligheden for at kvalificere en foranstaltning, der ikke oprindeligt udgjorde statsstøtte, som ny støtte – fordelagtige vilkår, som indrømmes visse ungarske elproducenter – kvalificering som ny støtte (art. 87, stk. 1, EF og art. 88, stk. 1 og 3, EF; tiltrædelsesakten af 2003, bilag IV; Rådets forordning nr. 659/1999, art. 1) (jf. præmis 50, 51, 54-56 og 59)

3. Statsstøtte – begreb – vurdering på grundlag af kriteriet om den private investor – elkøbsaftaler, hvori elproducenterne garanteres, at der købes en minimumsmængde, og godtgørelse for faste udgifter og kapitalomkostninger – omfattet (art. 87, stk. 1, EF) (jf. præmis 65, 66, 69, 71, 77-79 og 82)

4. Statsstøtte – påvirkning af samhandelen mellem medlemsstaterne – konkurrencebegrænsning – bedømmelseskriterier – en sektor, som har været genstand for liberalisering (art. 87, stk. 1, EF) (jf. præmis 95-97)

5. Statsstøtte – kommissionsbeslutning, som erklærer en støtte for uforenelig med fællesmarkedet og anordner tilbagebetaling – Kommissionens mulighed for at overlade det til de nationale myndigheder at beregne det præcise beløb, der skal tilbagebetales – angivelse af en tilbagebetalingsmetode i den endelige beslutning – statsstøtte på elmarkedet (art. 88 EF; Rådets forordning nr. 659/1999, art. 14, stk. 1) (jf. præmis 106-110 og 113-115)

6. Statsstøtte – Kommissionens undersøgelse – elkøbsaftaler, hvori elproducenterne garanteres, at der købes en minimumsmængde, og godtgørelse for faste udgifter og kapitalomkostninger – vedtagelse af en enkelt beslutning for samtlige købsaftaler efter undersøgelse af lighederne mellem alle aftalerne og deres særlige forhold – lovlig (art. 87, stk. 1, EF) (jf. præmis 129-131)

7. Annullationssøgsmål – anbringender – magtfordrejning – begreb (art. 230 EF) (jf. præmis 140)

8. Statsstøtte – Kommissionens beslutning om at indlede en formel undersøgelsesprocedure vedrørende støtte – begrundelsespligt – rækkevidde (art. 88, stk. 2 og 3, EF og art. 253 EF; Rådets forordning nr. 659/1999, art. 6) (jf. præmis 143)

Angående

I sag T-80/06, påstand om annullation af Kommissionens beslutning, som blev meddelt Ungarn ved skrivelse af 9. november 2005, om at indlede proceduren efter artikel 88, stk. 2, EF vedrørende statsstøtte C 41/2005 (ex NN 49/2005) – »strandede omkostninger« i Ungarn, og i sag T-182/09, påstand om annullation af Kommissionens beslutning 2009/609/EF af 4. juni 2008 om Ungarns statsstøtte C 41/05 i forbindelse med langfristede elkøbsaftaler (EUT 2009 L 225, s. 53).

Konklusion

1) Europa-Kommissionen frifindes.